| ***Žvaigždžių karai: epizodas VI.  Džedajaus sugrįžimas*** |
| --- |
|  |
|  |
| Pavadinimas | Star Wars Episode VI: Return of the Jedi |
| Kilmės šalis | JAV |
| Režisierius | Richard Marquand George Lucas (nauja versija) |
| Scenaristas (-ai) | George Lucas Lawrence Kasdan |
| Kompozitorius | John Williams |
| Vaidina | Mark Hamill Harrison Ford Carrie Fisher |
| Žanras | Fantastinis |
| Trukmė | 134 min (originalas) 135 min (nauja versija) |
| Kalba | anglų |
| Premjera | 1983 |
| **IMDb įrašas** |

**Žvaigždžių karai: epizodas VI – džedajaus sugrįžimas** (angl. *Star Wars Episode VI: Return of the Jedi*) – šeštasis „Žvaigždžių karų" sagos epizodas. Kino ekranuose pasirodė 1983 m. gegužės 25 d. Režisierius Richard Marquand.

Apie filmą
----------

Manoma, kad Džordžas Lukasas prisidėjo prie „Džedajaus sugrįžimo" režisavimo tiek daug, kad gali būti laikomas antruoju režisieriumi. Kai kurie kritikai pastebėjo, kad Lukaso ir Marquando režisūros stiliai labai skirtingi. Marquandas buvęs daug ortodoksiškesnis.

Pirmasis filmo pavadinimas buvo „Džedajaus kerštas", tačiau Lukasas nusprendė, kad džedajui kerštauti nebūdinga. Filmuojant darbinis projekto pavadinimas buvo „Blue Harvest" („Mėlynasis derlius"), o filmas – „Horror Beyond Imagination" („Neįsivaizduojamas siaubas"), kad būtų nuslėpta, kas iš tikrųjų kuriama. Lukasas buvo jau visai savarankiškas ir nepriklausomas nuo Holivudo sistemos.

Kritikų ir gerbėjų „Džedajaus sugrįžimas" dažnai laikomas silpniausiu pirmosios trilogijos filmu. Nors veiksmo scenos giriamos, gerbėjai priekaištauja Lukasui, kad gan primityvią evokų gentelę padarė galinčią nugalėti iki dantų ginkluotas imperines pajėgas. Kiti gerbėjai evokus mėgsta būtent už jų išradingumą ir ryžtą.

1984 m. 56-ojoje Oskarų ceremonijoje filmas buvo apdovanotas specialiuoju apdovanojimu už vaizdo efektus.

Kaip ir kitų dviejų pirmosios trilogijos filmų, „Džedajaus sugrįžimo" nauja speciali versija buvo išleista 1997 m. Padaryta įvairių pakeitimų, tarp jų – nauja muzika finalinėje scenoje. 2004 m. pasirodė DVD versija, kurioje keisti garso efektai ir vaizdo kokybė. Vienas svarbus DVD pakeitimas – finale Anakino Skaivokerio šmėklą vaidina Haydenas Christensenas, o ne gerokai vyresnis Sebastianas Shaw. Tai padaryta norint geriau susieti pirmąją trilogiją su antrąja. Ne visi gerbėjai buvo tuo patenkinti.

Aktoriai
--------

| Vaidmuo | Aktorius |
| --- | --- |
| Lukas Skaivokeris | Mark Hamill |
| Hanas Solo | Harrison Ford |
| Princesė Lėja Organa | Carrie Fisher |
| Obi-Van Kenobis | Alec Guinness |
| Dartas Veideris | David ProwseJames Earl Jones (balsas) |
| C-3PO | Anthony Daniels |
| R2-D2 | Kenny Baker |
| Čiubaka | Peter Mayhew |
| Lando Kalrisijanas | Billy Dee Williams |
| Joda | Frank Oz (balsas, lėlė) |
| Imperatorius Palpatinas | Ian McDiarmid |
| Boba Fetas | Jeremy Bulloch |

Siužetas
--------

DĖMESIO: *toliau atskleidžiamos kūrinio detalės*

Imperija stato naują, galingesnę „Mirties žvaigždę". Brėžiniai pakliūna į sukilėlių rankas (ne be Imperatoriaus žinios).

Dartas Veideris atvyksta į statomą stotį ir reikalauja statyti kuo greičiau, praneša, kad pats Imperatorius ketina apsilankyti ir patikrinti darbą.

Lukas ir draugai atvyksta į Tatuiną gelbėti Hano Solo. Lukas pasidaro naują šviesos kalaviją. R2-D2 ir C-3PO atkeliauja į Džiabos būstą su holografine žinute nuo Luko: šis prašo Džiabos paleisti Haną. Galvų medžioklis, kurio veido nematome, išlaisvina Haną iš karbonito. Paaiškėja, kad išgelbėtojas – princesė Lėja. Džiaba juodu aptinka. Kitą rytą Lukas pats atvyksta pas Džiabą, tačiau pastarasis įmeta Luką į duobę, kur jis turi kautis su pabaisa. Lukas įveikia pabaisą, tuomet Džiaba išsiunčia jį ir jo draugus nužudyti į Karkuno duobę. Su R2-D2 pagalba Lukas atgauna savo šviesos kalaviją ir po kovos su draugais pasprunka iš egzekucijos vietos.

Lukas grįžta į Dagobą baigti džedajaus mokymo, tačiau Joda serga ir sako, kad jam nebereikia mokytis. Prieš mirdamas Joda pasako Lukui, kad jam telieka susidurti akis į akį su Dartu Veideriu – Joda patvirtina, kad jis išties yra Luko tėvas. Vėliau pasirodo Obi-Vano dvasia, papasakojanti, kad Veideris kadaise buvo Anakinas Skaivokeris – džedajus, pasukęs į Tamsiąją pusę, – ir kad princesė Lėja yra Luko dvynė sesuo.

Sukilėliai rezga planus, kaip įveikti „Mirties žvaigždę". Lukas su draugais turi prieiti prie stoties apsauginio lauko generatoriaus Endoro mėnulyje ir išjungti lauką. Endore Luką ir kompaniją aptinka, tačiau jiems pavyksta pasprukti. Jie susiduria su evokų, vietinių Endoro gyventojų-meškiukų, gentimi. Evokai sutinka padėti kovoti su Imperija. Lukas atskleidžia Lėjai, kad ji – jo sesuo, o Veideris – jų tėvas.

Lukas nusprendžia, kad atėjo laikas susitikti su Dartu Veideriu. Jis pasiduoda Imperijos kariams ir bando įtikinti Veiderį sugrįžti iš Tamsiosios pusės. Jie keliauja į „Mirties žvaigždę" ir susitinka su Imperatoriumi, kuris pasako paruošęs sukilėliams spąstus.

Filmo kulminacijoje paraleliai vystomos trys siužetinės linijos. Endore sukilėliai įsiveržia į lauko generatoriaus pastatą, tačiau čia juos pasitinka Imperijos pajėgos. Solo su kitais išvedamas iš bunkerio, tačiau tuomet puola evokai. Virš Endoro sukilėlių laivai, išnirę iš hipererdvės, randa „Mirties žvaigždę" vis dar su apsauginiu lauku, ir prasideda mūšis. Dartas Veideris ir Lukas kaunasi „Žvaigždėje". Lukas nukerta Veideriui dirbtinę plaštaką, tačiau, nors ir kurstomas Imperatoriaus, atsisako nužudyti tėvą, nes suvokia šitaip einąs jo pėdomis. Imperatorius kankina Luką Jėgos žaibais. Paveiktas sūnaus agonijos, Anakinas Skaivokeris sugrįžta: pakelia Imperatorių ir numeta jį į bedugnę. Imperatoriaus žaibai mirtinai sužeidė Anakiną, jo kvėpavimo sistema nebeveikia. Anakinas paprašo Luko nuimti jo kaukę: Lukas išvysta išblyškusį tėvo veidą. Anakinas pasako, kad Lukas buvo teisus ir prašo tą patį pasakyti seseriai. Anakinas miršta.

Sukilėliai sunaikina lauko generatorių, laivynas puola „Mirties žvaigždę". Jie susprogdina pagrindinį stoties reaktorių. Lukas spėja pasprukti iš stoties ir išgabena Anakino kūną.

Vakare Lukas kremuoja tėvo kūną. Visa galaktika švenčia Imperatoriaus žūtį. Ši pergalė reiškia, kad Imperija žlugs ir atgims Respublika. Endore Lukas, Lėja, Hanas ir kiti sukilėliai švenčia drauge su evokais. Lukas pastebi jį stebinčias Obi-Van Kenobio, Jodos ir Anakino Skaivokerio dvasias. Jėgos pusiausvyra atkurta, pranašystė išsipildė.

Nuorodos
--------

* imdb apie „Džedajaus sugrįžimą"
* Oficialus puslapis
* Puslapis „Žvaigždžių karų" Vikipedijoje

  


|  |  |
| --- | --- |
| '**Žvaigždžių karai'** |  |
| ***Epizodai:***              
**Epizodas I**. Pavojaus šešėlis |
**Epizodas II**. Klonų ataka |
**Epizodas III**. Sitų kerštas 
**Epizodas IV**. Nauja viltis |
**Epizodas V**. Imperija kontratakuoja  |
**Epizodas VI**. Džedajaus sugrįžimas |
**Epizodas VII**. Galia nubunda  |


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Ž • A • RSaturn apdovanojimas už geriausią mokslinės fantastikos filmą |
| --- |
|  |
| 1972–1980 | 
*Slaughterhouse-Five* (1972) **·**  *Soylent Green* (1973) **·**  *Rollerball* (1974/75) **·**  *Logan’s Run* (1976) **·**  *Žvaigždžių karai* (1977) **·**  *Superman* (1978) **·**  *Svetimas* (1979) **·**  *Imperija vėl puola* (1980) |
|  |
| 1981–2000 | 
*Superman II* (1981) **·**  *E.T.: The Extra-Terrestrial* (1982) **·**  *Džedajaus sugrįžimas* (1983) **·**  *Terminatorius* (1984) **·**  *Atgal į ateitį* (1985) **·**  *Svetimi* (1986) **·**  *RoboCop* (1987) **·**  *Alien Nation* (1988) **·**  *Total Recall* (1989/90) **·**  *Terminatorius 2: paskutinio teismo diena* (1991) **·**  *Star Trek VI: The Undiscovered Country* (1992) **·**  *Juros periodo parkas* (1993) **·**  *Stargate* (1994) **·**  *Dvylika beždžionių* (1995) **·**  *Nepriklausomybės diena* (1996) **·**  *Vyrai juodais drabužiais* (1997) **·**  *Armageddon* / *Dark City* (1998) **·**  *Matrica* (1999) **·**  *Iksmenai* (2000) |
|  |
| 2001–dabar | 
*Dirbtinis intelektas* (2001) **·**  *Minority Report* (2002) **·**  *Iksmenai 2* (2003) **·**  *Jausmų galia* (2004) **·**  *Sitų kerštas* (2005) **·**  *Children of Men* (2006) **·**  *Projektas: Monstras* (2007) **·**  *Geležinis žmogus* (2008) **·**  *Įsikūnijimas* (2009) **·**  *Pradžia* (2010) **·**  *Rise of the Planet of the Apes* (2011) **·**  *The Avengers* (2012) **·**  *Gravitacija* (2013) |

 |